Zeerust-plaasaanval: ‘Hulle het dit goed beplan’(Argieffoto: pixabay) ŉ Groep gewapende rowers wat ŉ egpaar, die vrou se pa en broer asook werkers op ŉ plaas digby Zeerust in Noordwes oorval het, moes die rooftog goed vooraf beplan het. Só sê Naudé Pienaar, adjunkhoofbestuurder van Agri Noordwes. Zede en Hanri Smit, asook haar pa en broer, is Woensdag omstreeks 09:45 op hul plaas, Nooitgedacht, deur sewe mans oorval en aangerand. Daar was nie vyf mans soos aanvanklik deur die polisie bevestig is nie. “Inligting wat opgevolg is en die mans se spore dui ŉ goedbeplande aantog na die plaas en plaashuis aan. Een van die werkers buite het genoem die verdagtes het vanuit verskillende hoeke die plaashuis benader,” vertel Pienaar aan Maroela Media. Die inwoners van die huis was van niks bewus wat buitekant aangaan nie. Pienaar sê een van die mans het ŉ jaggeweer in sy besit gehad terwyl van die ander met rewolwers gewapen was. Die groep rowers het eers twee plaaswerkers en een van hulle se vrou – wat in die plaashuis werk – oorrompel en vasgebind. Maroela Media het vroeër berig hulle het die werkers met vuurwapens gedreig en toegang tot die huis geëis. Die rowers is toe die huis binne waar hulle die boer en sy vrou, asook die vrou se pa en broer, vasgebind en met vuurwapens aangehou het. “Zede, sy skoonpa en swaer is aangerand en verniel. Hulle het Zede oor die kop en gesig geslaan,” vertel Pienaar. Hy sê die gesin is ook erg getraumatiseerd. Die mans het die kluis se sleutels geëis, maar kon die kluis egter nie oopkry om die vuurwapens daarin te buit nie. Pienaar vertel hulle het die kluis uitgebreek en saam met elektroniese en elektriese toerusting op ŉ bakkie, wat aan Hanri se broer behoort, gelaai. Hulle het altesaam ses selfone en ŉ bietjie kontant ook gebuit. Hulle is toe met die bakkie daar weg. Plaaslike veiligheidsgroepe en plaaswagte is oor die aanval in kennis gestel en het dadelik gereageer. “Die verdagtes is naby Zeerust deur een van ons reaksiegroepe gekonfronteer. Hulle het op die reaksiegroep geskiet, uitgespring en toe weggehardloop. Die bakkie, kluis, selfone en die meeste ander gesteelde goed is teruggevind.” Die verdagtes het vermoedelik na ŉ nabygeleë informele nedersetting gevlug. Nog niemand is in verband met die aanval in hegtenis geneem nie.